6.

Articolele 6 și 7 se înlocuiesc cu următorul text: „Articolul 6 Mecanismul de consultare și de transparență Cu excepția cazurilor care intră sub incidența articolului 7 alineatul (9), a articolului 20 sau a articolului 21, statele membre se asigură că, atunci când autoritățile naționale de reglementare intenționează să adopte măsuri în conformitate cu dispozițiile prezentei directive sau ale directivelor speciale, sau când intenționează să instituie restricții în conformitate cu articolul 9 alineatele (3) și (4), care au un impact major asupra pieței relevante, acestea dau ocazia părților interesate să își prezinte observațiile cu privire la proiectul de măsură într-un termen rezonabil. Autoritățile naționale de reglementare publică procedurile lor naționale de consultare. Statele membre asigură înființarea unui singur punct de informare care să permită accesul la toate consultările în curs. Rezultatele procedurii de consultare se fac publice de către autoritățile naționale de reglementare, cu excepția cazului în care este vorba de informații confidențiale în sensul normelor comunitare și de drept intern privind secretele comerciale. Articolul 7 Consolidarea pieței interne de comunicații electronice (1) La îndeplinirea sarcinilor prevăzute în prezenta directivă și în directivele speciale, autoritățile naționale de reglementare țin seama în cea mai mare măsură de obiectivele prevăzute la articolul 8, inclusiv în măsura în care acestea sunt în legătură cu funcționarea pieței interne. (2) Autoritățile naționale de reglementare contribuie la dezvoltarea pieței interne cooperând între ele și cu Comisia și cu GERT într-un mod transparent, pentru a asigura aplicarea coerentă, în toate statele membre, a dispozițiilor prezentei directive și ale directivelor speciale. În acest scop, statele membre cooperează, în special, cu Comisia și cu GERT pentru a identifica tipurile de instrumente și de măsuri corective cele mai adecvate pentru abordarea unor situații specifice de pe piață. (3) Sub rezerva unor dispoziții contrare prevăzute în recomandări sau în orientările adoptate în temeiul articolului 7a, după încheierea consultării menționate la articolul 6, în cazurile în care o autoritate națională de reglementare intenționează să ia o măsură care: (a) intră sub incidența articolelor 15 sau 16 din prezenta directivă, a articolului 5 sau 8 din Directiva 2002/19/CE (directiva privind accesul), și (b) ar afecta comerțul între statele membre, aceasta pune proiectul de măsură, precum și motivele pe care stau la baza acesteia la dispoziția Comisiei, GERT și a autorităților naționale de reglementare din alte state membre, în conformitate cu articolul 5 alineatul (3) și informează Comisia, GERT și alte autorități naționale de reglementare cu privire la aceasta. Autoritățile naționale de reglementare, GERT și Comisia pot prezenta observații autorității naționale de reglementare în cauză în termen de o lună. Termenul de o lună nu poate fi prelungit. (4) Atunci când o măsură prevăzută la alineatul (3) are ca scop: (a) să definească o piață relevantă diferită de cele definite în recomandarea adoptată în conformitate cu articolul 15 alineatul (1); sau (b) să decidă dacă consideră sau nu o întreprindere ca având, individual sau împreună cu alte întreprinderi, o putere semnificativă pe piață, în conformitate cu articolul 16 alineatul (3), (4) sau (5), sau (c) să impună, să modifice sau să retragă o obligație asupra unui operator în conformitate cu articolul 16 coroborat cu articolul 5 și articolele 9-13 din Directiva 2002/19/CE (directiva privind accesul) și articolul 17 din Directiva 2002/22/CE (directiva privind serviciul universal); și ar afecta comerțul dintre statele membre, iar Comisia a indicat autorității naționale de reglementare că estimează faptul că proiectul de măsură ar crea o barieră în calea pieței unice sau că are rezerve serioase în ceea ce privește compatibilitatea măsurii cu dreptul comunitar și în special cu obiectivele prevăzute la articolul 8, proiectul de măsură nu poate fi adoptat timp de încă două luni. Acest termen nu poate fi prelungit. Comisia informează celelalte autorități naționale de reglementare cu privire la rezervele sale în acest caz. (5) În termenul de două luni menționat la alineatul (4), Comisia poate: (a) să ia o decizie legată de proiectul de măsură menționat la alineatul (4) literele (a) și (b) prin care să solicite autorității naționale de reglementare în cauză retragerea proiectului de măsură și/sau (b) să emită un aviz privind proiectul de măsură menționat la alineatul (4) litera (c) sau (c) să ia decizia de a renunța la rezervele formulate în legătură un proiect de măsură menționat la alineatul (4). Comisia ține seama, în cea mai mare măsură posibilă, de avizul GERT înainte de a emite o decizie sau un aviz în temeiul literelor (a)-(c). O decizie sau un aviz în temeiul literelor (a)-(c) este însoțit(ă) de o analiză detaliată și obiectivă privind motivele pentru care Comisia consideră că proiectul de măsură nu ar trebui adoptat, împreună cu propuneri specifice de modificare a proiectului de măsură. (6) În situația în care Comisia a adoptat o decizie în conformitate cu alineatul (5) litera (a), prin care solicită autorității naționale de reglementare retragerea unui proiect de măsură, autoritatea națională de reglementare modifică sau retrage proiectul de măsură, în termen de șase luni de la data deciziei Comisiei. În cazul în care proiectul de măsură este modificat, autoritatea națională de reglementare întreprinde o consultare publică în conformitate cu procedurile menționate la articolul 6 și notifică din nou Comisiei proiectul de măsură modificat în conformitate cu dispozițiile alineatului (3). (7) Autoritatea națională de reglementare în cauză ține seama în cea mai mare măsură posibilă de observațiile formulate de alte autorități naționale de reglementare, de GERT și de Comisie și poate, cu excepția cazurilor prevăzute la alineatul (4) literele (a) și (b), să adopte proiectul de măsură final și, în acest caz, comunică proiectul Comisiei. În cazul în care autoritatea națională de reglementare decide să modifice proiectul de măsură pe baza avizului emis în temeiul alineatului (5) litera (b), în termen de șase luni de la data avizului Comisiei, aceasta întreprinde o consultare publică conform procedurilor menționate la articolul 6 și comunică Comisiei măsura modificată. În cazul în care autoritatea națională de reglementare decide să nu modifice proiectul de măsură pe baza avizului emis în temeiul alineatului (5) litera (b), aceasta publică, de asemenea, motivele care justifică această decizie și le comunică Comisiei în termen de șase luni de la data avizului Comisiei. (8) Autoritatea națională de reglementare comunică Comisiei și GERT toate măsurile finale care intră sub incidența articolului 7 alineatul (3) literele (a) și (b). (9) În împrejurări excepționale, atunci când o autoritate națională de reglementare consideră că trebuie acționat de urgență, prin derogare de la procedura prevăzută la alineatele (3) și (4), pentru a salvgarda concurența și a proteja interesele utilizatorilor, aceasta poate adopta de îndată măsuri proporționale și provizorii. Aceasta comunică fără întârziere aceste măsuri, motivate corespunzător, Comisiei, celorlalte autorități naționale de reglementare și GERT. Decizia autorității naționale de reglementare de a face aceste măsuri permanente sau de a prelungi perioada lor de aplicare trebuie să respecte dispozițiile alineatelor (3) și (4).”